Predkladacia správa

	Uznesením vlády SR č. 661 z 11.7. 2001 boli pre kapitolu kultúry schválené finančné prostriedky  v programe 00H Novostavba SND v celkovom objeme 406,8 mil. Sk. Vzhľadom k jedinečnej príležitosti natočiť na Slovensku prvý historický veľkofilm „Pravdivá história o Jurovi Jánošíkovi a Tomášovi Uhorčíkovi“ bez ideologických podtextov a mýtov, predkladáme návrh na zníženie schválenej sumy na Novostavbu SND o 21 mil. Sk s tým, že uvedená suma bude kompenzovaná výnosom z predaja hradu Slovenská Ľupča.    

	Presun finančných prostriedkov je možné vykonať v súlade s § 10 ods. 11 zákona        č. 427/2002 Z. z., ktorým sa k 1.9.2002 novelizuje zákon č. 303/1995 Z. z. o rozpočtových pravidlách len na základe rozhodnutia vlády po predchádzajúcom vyjadrení Ministerstva financií SR a to za podmienky, že plnenie cieľa programu, z ktorého sa prostriedky presúvajú, bude zabezpečené.   
 
Materiál sa v zmysle bodu 3.1.5. Metodického pokynu na prípravu a predkladanie materiálov na rokovanie vlády SR č. 23/10/2001 predkladá bez medzirezortného pripomienkového konania, pretože je nelegislatívnej a nekoncepčnej povahy a nezasahuje do činnosti iných orgánov verejnej správy. Materiál bol prerokovaný s Ministerstvom financií SR, ktoré vyjadrilo podporné stanovisko. 
 
Jeho obsah nemá vplyv na zamestnanosť, životné prostredie ani nezakladá zvýšené nároky na štátny rozpočet.